สุดยื้อ! “จีเอ็มเอ็ม แชนแนล” จ่อยุบกิจการสิ้นปีนี้ พร้อมปลดพนักงาน “GMM 25” กว่า 100 ราย
สุดยื้อ! "จีเอ็มเอ็ม แชนแนล" จ่อยุบกิจการสิ้นปีนี้ พร้อมปลดพนักงาน "GMM 25" กว่า 100 ราย
26 พ.ย. 2563

ผู้สื่อข่าวรายงานว่า บริษัท จีเอ็มเอ็ม แชนแนล จำกัด เตรียมที่จะหยุดดำเนินกิจการในวันที่ 31 ธ.ค. 2563 เนื่องจากประสบปัญหาขาดทุน ส่งผลทำให้พนักงานประมาณ 190 คน โดยเฉพาะฝ่ายข่าว GMM 25 ต้องพ้นสภาพ โดยมีพนักงานประมาณ 50 คน ที่จะย้ายไปทำงานต่อกับบริษัทในเครือจีเอ็มเอ็ม แกรมมี่ ส่วนพนักงานประจำที่เหลือ จะได้รับค่าชดเชยตามกฎหมายแรงงานทุกประการ
สำหรับสถานีโทรทัศน์จีเอ็มเอ็ม 25 นับจากนี้จะมีไว้สำหรับให้บริษัทในเครือเช่าเวลาของสถานี เพื่อผลิตรายการต่างๆ ส่วนรายการข่าวจะมีทีมข่าวช่องวันมาผลิตแทน โดยรายการข่าวของจีเอ็มเอ็ม 25 จะออกอากาศวันสุดท้ายถึง 31 ธ.ค. 2563
โดยโครงสร้างใหม่ จะมี นายถกลเกียรติ วีรวรรณ เป็นผู้ดูแลคอนเทนต์โดยรวมของทั้งช่อง One 31 และช่อง GMM25 จากปัจจุบันที่ทั้งสองช่องนี้แยกทีมบริหารและจัดการคอนเทนต์อยู่ โดยผลจากการปรับครั้งนี้จะทำให้คอนเทนต์ของทั้งสองช่องมีความชัดเจน ไม่ทับซ้อนกัน โดยช่อง One เจาะกลุ่มแมส ขณะที่ช่อง GMM25 เจาะกลุ่มวัยรุ่น คนรุ่นใหม่
ในส่วนของการผลิตคอนเทนต์นั้น ปัจจุบันแบ่งออก 2 ส่วน คือ ผลิตเอง และจ้างผลิต ซึ่งผลจากการรวมครั้งนี้ เบื้องต้นจะใช้ทีมเดิมในการผลิตคอนเทนต์เพื่อป้อนให้ทั้งสอง 2ช่อง แต่จะครีเอจรายการ คอนเทนต์ที่แตกต่างกันตามกลุ่มเป้าหมายของแต่ละช่อง ซึ่งจะช่วยลดต้นทุนและทำให้โพซิสิชั่นนิ่งของช่องชัดเจนขึ้น
อย่างไรก็ตาม ผลจากการปรับโครงสร้างครั้งนี้ทำให้ทำให้วันที่ 31 ธ.คนี้ บริษัท จีเอ็มเอ็ม แชนแนล จำกัดจะหยุดดำเนินการ ส่วนช่องจีเอ็มเอ็ม 25 จะให้แกรมมี่เข้ามาบริหารแทน รวมถึงพนักงาน 190 คน ของบริษัท จะได้ทำงานต่อประมาณ 50 คน
อย่างไรก็ดี ข้อมูลจากกรมพัฒนาธุรกิจการค้า กระทรวงพาณิชย์ ระบุว่า บริษัท จีเอ็มเอ็ม แชนแนล จำกัด ในปี 2562 มีรายได้รวม 823.13 ล้านบาท ขาดทุนสุทธิ 350.30 ล้านบาท
เทียบกับปี 2561 มีรายได้รวม 858.02 ล้านบาท ขาดทุนสุทธิ 413.22 ล้านบาท ขณะที่ บริษัท จีเอ็มเอ็ม แชนแนล โฮลดิ้ง จำกัด ซึ่งเป็นบริษัทแม่ของช่อง GMM25 ในปี 2562 มีรายได้รวม 220.74 ล้านบาท กำไรสุทธิ 44.74 ล้านบาท เทียบกับปี 2561 มีรายได้รวม 328.22 ล้านบาท กำไรสุทธิ 194.22 ล้านบาท